​ເປົ້າ​ໝາຍ​ຂັ້ນ​ສຸດ​ທ້າຍ​ຂອງ​ຈີນ ໃນ​ເຂດມະ​ຫາ​ສະ​ໝຸດ​ປາ​ຊີ​ຟິກ​ຕອນ​ໃຕ້ ​ແລະດ້ວຍເຫດໃດ ມັນຈຶ່ງມີຄວາມສໍາຄັນ ໃນປັດຈຸບັນ 
ນັກຊ່ຽວຊານກ່າວວ່າ ປັກກິ່ງກໍາລັງສະແຫວງຫາຜົນປະໂຫຍດທາງການຄ້າ ແລະຍຸດທະສາດໄລຍະຍາວ
ຈີນ ກໍາລັງພະຍາຍາມທີ່ຈະໃຫ້ໄດ້ຮັບໄຊຊະນະໃນຂໍ້ຕົກລົງຢູ່ຂົງເຂດມະຫາສະໝຸດປາຊີຟິກຕອນໃຕ້ພາຍໃນອາທິດນີ້ ແລະຫຼຸດອໍານາດທີ່ເຄີຍມີມາແຕ່ດັ້ງເດີມຂອງປະເທດຕາເວັນຕົກລົງ ນັ້ນຄືຄຳເວົ້າຂອງບັນດານັກຊ່ຽວຊານ ໃນຂະນະທີ່ລັດຖະມົນຕີກະຊວງການຕ່າງປະເທດຈີນພວມທຳການຢ້ຽມຢາມ 10 ປະເທດຢູ່ໃນພູມິພາກແຫ່ງນີ້ ນັກວິເຄາະກ່າວວ່າ ການສະແຫວງຫາຂໍ້ຕົກລົງດັ່ງກ່າວນີ້ ໄດ້ສະແດງໃຫ້ເຫັນໃນເວລາທີ່ລັດຖະມົນຕີການຕ່າງປະເທດຂອງຈີນ ທ່ານຫວັງ ຢີ ຢ້ຽມຢາມປະເທດໝູ່ເກາະໂຊໂລມອນ, ຟີຈິ, ກີຣີບາຕີ, ຊາມົວ, ທັອງກາ, ວານູອາຕູ, ປາປົວນິວກີເນຍ ແລະຕີມໍຕາເວັນອອກ ເຊິ່ງທ່ານຈະສໍາເລັດການຢ້ຽມຢາມໃນມື້ວັນເສົານີ້ ຈີນ ໄດ້ລົງນາມຂໍ້ຕົກລົງດ້ານຄວາມໝັ້ນຄົງກັບປະເທດເກາະດອນໂຊໂລມອນ ໃນເດືອນເມສາຜ່ານມາ ທ່ານຫວັງ, ບໍ່ສາມາດບັນລຸຂໍ້ຕົກລົງແບບກວມລວມກັບປະເທດປາຊີຟິກທັງໝົດ, ແຕ່ສາມາດຕົກລົງເຫັນດີ ກັບບາງປະເທດ ຢູ່ໃນຂົງເຂດດັ່ງກ່າວ ເຊິ່ງລວມມີປະເທດໝູ່ເກາະທັອງກາ ທີ່ມີການຢ້ຽມຢາມໃນອາທິດນີ້ ໃນຂໍ້ຕົກລົງວ່າດ້ວຍການຮັບມືກັບໄພພິບັດ ລວມເຖິງໂຄງການອື່ນໆນໍາອີກດ້ວຍ ທ່ານຫວັງ ໄປເຖິງປະ ເທດໝູ່ເກາະວານູອາຕູໃນມື້ວັນພຸດຜ່ານມາ ປັກກິ່ງ ໄດ້ສ້າງຕັ້ງກອງທັບເຮືອຂອງຕົນໃນໄລຍະບໍ່ເທົ່າໃດປີທີ່ຜ່ານມານີ້ ໂດຍໄດ້ແລ່ນເຮືອຜ່ານເສັ້ນທາງເດີນເຮືອຂອງໝູ່ເກາະລະຫວ່າງປະເທດຍີ່ປຸ່ນ ແລະອິນໂດເນເຊຍ ເສັ້ນເຂດຮ້ອນຂອງມະຫາສະໝຸດປາຊີຟິກຕອນໃຕ້ ແມ່ນຕັ້ງຢູ່ນອກອອກໄປຈາກເສັ້ນທາງເດີນເຮືອດັ່ງກ່າວ “ສໍາລັບການໃຫ້ຄວາມສົນໃຈທີ່ອ່ອນນ້ອມ, ຊັບພະຍາກອນ ແລະຄວາມພະຍາຍາມ, ບາງຢ່າງອາດຈະຕົກໄປເປັນຂອງພວກເຂົາໄດ້ ເຊັ່ນວ່າ ປະເທດໝູ່ເກາະໂຊໂລມອນ,” ນັ້ນຄືຄຳເວົ້າຂອງທ່ານຊາຕູ ລິມາເຢ (Satu Limaye) ຮອງປະທານຂອງສູນກາງຄົ້ນຄວ້າຕາເວັນອອກ-ຕາເວັນຕົກທີ່ນະຄອນໂຮໂນລູລູ ທ່ານກ່າວວ່າ ຈີນມີຄວາມພ້ອມສໍາລັບ “ການແຂ່ງຂັນທາງອໍານາດອັນຍິ່ງໃຫຍ່” ກັບບັນດາປະເທດຕາເວັນຕົກທີ່ມີອິດທິພົນທາງປະຫວັດສາດຢູ່ໃນພູມິພາກມະຫາສະໝຸດປາຊີຟິກຕອນໃຕ້ແຫ່ງນີ້ ເຊິ່ງບາງຄັ້ງກໍ່ບອບບາງ “ບໍ່ຕ້ອງເວົ້າເຖິງ ‘ການແຂ່ງຂັນທີ່ກໍາລັງມາເຖິງ’ ນະທີ່ນີ້ ມັນຢູ່ທີ່ນັ້ນເປັນທີ່ຮຽບຮ້ອຍແລ້ວ ” ທ່ານເດເຣັກ ກຣອສແມນ (Derek Grossman), ນັກວິເຄາະອາວຸໂສທາງດ້ານການປ້ອງກັນປະເທດຈາກບໍລິສັດ RAND, ເຊິ່ງເປັນໜ່ວຍງານວິໄຈຂອງສະຫະລັດ ໄດ້ກ່າວວ່າ ຈີນກໍາລັງສະແຫວງຫາຊັບພະຍາກອນທໍາມະຊາດໄລຍະຍາວສໍາລັບອາຫານທະເລ ເພື່ອປະຊາກອນຈໍານວນ 1 ພັນ 400 ລ້ານຄົນ, ພ້ອມທັງຫາທາງຂັດຂວາງການຄອບງໍາຂອງສະຫະລັດ ແລະອອສເຕຣເລຍ ເຊິ່ງຂົງເຂດມະຫາສະໝຸດປາຊີຟິກຕອນໃຕ້ ແມ່ນເນັ່ງແຕ່ອອສເຕຣເລຍໄປຈົນເຖິງປະເທດເປຣູ